Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: hajtanak végre, estenként értelmeznek is kísérleteket, méréseket. Alkalmazzuk és alkalmaztatjuk a 2000. évi XXV. törvény a „kémiai
Paragraph Index: 320

10. évfolyam Célok és feladatok Ennek a tanévnek a fő célja, hogy a tanulók eljussanak az A2 nyelvi szint fölé. A munka során mind a négy nyelvi alapkészség fejlesztése folyik: a tanulók változatos formákban gyakorolják és fejlesztik képességeiket a beszédértés, a beszéd, az olvasásértés és az írás terén. A tanulók képesek tudatosan alkalmazni a megtanult egyszerűbb stratégiákat. A tanulókban a reális élethelyzetek és az autentikus szövegek hatására kialakul az igény arra, hogy az osztálytermen kívüli idegen nyelvi hatásokat (tévéműsorok, újságok, internet stb.) is megpróbálják hasznosítani önálló haladásuk érdekében. Az alkalmazott munkaformák következtében erősödik a tanulók együttműködési készsége, képesek csoportban vagy párban is célratörően feladatokat megoldani. A tanulók képesek saját nyelvtanulási útjukra és eredményeikre reflektálni, tisztában vannak azzal, hogy milyen módon tudják továbbfejleszteni nyelvtudásukat. Fejlesztési feladatok A tanuló megért olyan egyszerű szövegeket, amelyek az őt közvetlenül érintő területekhez kapcsolódnak (pl. személyes és családdal kapcsolatos információk, vásárlás, helyismeret, állás). Az egyszerű és begyakorolt nyelvi helyzetekben tud kommunikálni, segítséggel tudja követni a köznyelvi beszédet mindennapi dolgokról. Véleményét ki tudja fejteni és meg tudja indokolni röviden és egyszerűen írásban és szóban. Tematikai egység

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes